钦定古今图书集成/明伦汇编/官常典/第747卷 > 何天衢 杨于陛
## 钦定古今图书集成/明伦汇编/官常典/第747卷 > 何天衢 杨于陛

按《明外史忠义传》：“天衢，字升宇，阿迷州人。有勇略，土
酋普名声招为头目，使驻三乡。崇祯三年，名声反，谋
出三路兵，至昆明会战。令天衢自维摩罗平入，以炮
手三百人助之。天衢慨然曰：‘此大丈夫报国之秋也，
吾岂为逆贼用哉’！坑杀炮手数十人，率众归附，署维
摩州同知。李嗣泌开城纳之。名声已陷弥勒，闻大惧”，
急彻两路兵归。巡抚王伉上其事，授为守备。后数与
嗣泌进剿有功。及名声死，妻万氏代领其众，屡攻天
衢，天衢屡挫之。录功进参将。十一年擢副总兵。万氏
赘沙定洲为婿，益以南安兵，且厚贿黔国公用事者，
令毁天衢。天衢请兵饷，皆不应。贼悉力攻之，食尽，举
家自焚死。杨于陛者，剑州人，举于乡，历官武定府同
知。名声之乱，巡抚伉令监纪军事，兵败，被执，死之。赠
太仆少卿，建祠曰“精忠。”